
Europa-Parlamentets beslutning om Georgien

(2012/2816(RSP))

Europa-Parlamentet,

–
der henviser til sine tidligere beslutninger om Georgien, navnlig sin beslutning af 17. november 2011 med Parlamentets henstillinger til Rådet, Kommissionen og EU-Udenrigstjenesten om forhandlingerne om associeringsaftalen mellem EU og Georgien, 

–
der henviser til partnerskabs- og samarbejdsaftalen mellem Georgien og Den Europæiske Union, som trådte i kraft i 1999, 

–
der henviser til erklæringen af 2. oktober 2012 med foreløbige resultater og konklusioner fra den internationale valgobservationsmission til Georgiens parlamentsvalg,

–
der henviser til den fælles erklæring fra EU's højtstående repræsentant Catherine Ashton og kommissær Stefan Füle efter meddelelsen om resultaterne af parlamentsvalget i Georgien,

–
der henviser til konklusionerne fra Rådet for Udenrigsanliggender af 15. oktober 2012, 

–
der henviser til Kommissionens meddelelse ”Status over den europæiske naboskabspolitik” af 12. maj 2011,

–
der henviser til statusrapport af 15. maj 2012 om implementeringen af EU's naboskabspolitik i Georgien,

–
der henviser til den fælles erklæring fra topmødet om østpartnerskabet, der blev afholdt i Warszawa den 29.-30. september 2011,

–
der henviser til konklusionerne om det østlige partnerskab fra udenrigsministrenes møde den 23. juli 2012,

–
der henviser til forretningsordenens artikel 110, stk. 2,

A.
der henviser til, at euro-atlantisk integration i de senere år har haft topprioritet i georgisk politik og har været et af de vigtigste mål for det georgiske samfund; der betoner, at et stabilt, demokratisk og fuldt suverænt Georgien, som respekterer principperne om retsstat, menneskerettigheder, beskyttelse af mindretal og en social markedsøkonomi, og som garanterer de grundlæggende rettigheder, er i såvel EU's som den georgiske befolknings interesse;

B.
der henviser til, at Georgien er et af de stiftende medlemmer af det østlige partnerskab; der henviser til, at EU og de østeuropæiske stats- og regeringscheferne på topmødet i Warszawa den 20.-30. september 2011 fastslog, at østpartnerskabet er baseret på et værdifællesskab og på principperne om frihed, demokrati og respekt for menneskerettighederne samt de grundlæggende frihedsrettigheder og retsstatsprincippet;

C.
der henviser til, at den georgiske befolkning den 1. oktober skulle vælge et nyt parlament for landet i et spændt og yderst polariseret politisk klima, idet valgkampen var skæmmet af påstande om uregelmæssigheder, dyb mistillid mellem parterne, chikaner og voldelige hændelser;

D.
der henviser til, at afstemningsprocedurerne på valgdagen blev afviklet fredeligt og roligt overalt i landet, og at der var en tilfredsstillende valgdeltagelse;  der henviser til, at et usædvanligt stort antal udenlandske og georgiske valgobservatører dækkede de fleste af valgstederne i Georgien;

E.
der henviser til, at dette parlamentsvalg ifølge de foreløbige konklusioner fra den internationale valgobservationsmission markerede et vigtigt skridt i konsolideringen af afholdelsen af demokratiske valg, hvilket er i tråd med forpligtelser indgået under OSCE og Europarådet;  

F.
der henviser til, at der fortsat er visse centrale elementer i valgloven, der bør ændres navnlig for at efterkomme vigtige henstillinger fra OSCE/ODIHR og Venedigkommissionen, f.eks. forskellene i befolkningens størrelse i enkeltmandskredse;

G.
der henviser til, at oppositionskræfter rejste alvorlig kritik af statsrevisionen, som blev anklaget for ikke at følge valglovens bestemmelser på en gennemsigtig, upartisk og konsekvent måde;

H.
der henviser til, at den centrale valgkommission har bestemt, at der skal afholdes omvalg i syv distrikter i tre enkeltmandskredse den 14.oktober;

I.
der henviser til, at alliancen Den Georgiske Drøm, som vandt flertallet af stemmerne, vil skulle regere landet sammen med præsident Saakashvili; 

J.
der henviser til, at udsendelsen af videooptagelser af tortur mod indsatte i georgiske fængsler vakte udbredt opstandelse og afslørede alvorlige forseelser hos de statslige myndigheder, der er ansvarlige for lov og orden; der henviser til, at to ministre trådte tilbage på grund af denne skandale;
K.
der henviser til, at de georgiske udbryderterritorier Sydossetien og Abkhasien stadigvæk er de facto besat af den russiske hær; der henviser til, at der uanset den seks punkter lange våbenhvileaftale, som Den russiske Føderation og Georgien undertegnede i 2008, stadig er hindringer for EU's observatørmission i Sydossetien og Abkhasien; 

1.
glæder sig over den generelt fredelige og ordentlige afvikling af parlamentsvalget, som markerede endnu et skridt fremad i konsolideringen af de demokratiske institutioner i Georgien uanset visse mangler, som den internationale valgobservationsmission har gjort opmærksom på;

2.
forventer en uproblematisk og fredelig magtoverdragelse til lederne af alliancen Den Georgiske Drøm i overensstemmelse med valgresultatet og Georgiens forfatning;

3.
understreger betydningen af et korrekt og konstruktivt samarbejde mellem præsident Saakashvili og den kommende nye regering, der fuldt tjener hele landets interesser; 

4.
glæder sig i denne forbindelse over, at der er indledt drøftelser mellem repræsentanter for det tidligere flertal og lederne af alliancen Den Georgiske Drøm, og opfordrer parterne til at føre en frugtbar national dialog, der tager fat på de vigtigste problemer i landet og de reformer, der bør gennemføres;

5.
forventer, at den nye ledelse bekræfter den tidligere regerings europæiske valg, og glæder sig i denne henseende over de første udtalelser fra lederen af alliancen Den Georgiske Drøm, Bidzina Ivanishvili;
6.
opfordrer de georgiske myndigheder til at behandle alle de mangler, som den internationale valgobservation har peget på, samt OSCE/ODIHR's og Venedigkommissionens henstillinger vedrørende valgloven;

7.
understreger betydningen af et fuldt uafhængigt og upartisk retsvæsen og opfordrer det nye parlament til at vedtage de nødvendige foranstaltninger til at forebygge fejl og forseelser hos retsmyndighederne;

8.
bemærker den georgiske højesterets beslutning om at ville behandle det søgsmål, som lederen af alliancen Den Georgiske Drøm, Bidzina Ivanishvili, har anlagt for at få sit statsborgerskab tilbage, og opfordrer retten til at afsige dom snarest muligt, således at alle eventuelle forfatningsmæssige hindringer kan blive ryddet af vejen for den nye regerings indsættelse;

9.
understreger, at det for et fuldt fungerende demokrati er vigtigt, at der vedtages og gennemføres en konsekvent og effektiv lov om partifinansiering samt en lov om potentielle og faktiske interessekonflikter for at få fastlagt en klar skillelinje mellem private og offentlige interesser for personer, der indtager et offentligt embede;

10.
opfordrer indtrængende de georgiske myndigheder til at undersøge og retsforfølge alle tilfælde af mishandling og tortur i de georgiske fængsler og opfordrer til en gennemgribende og effektiv reform af straffesystemet; glæder sig over den beslutning, som ministeren med ansvar for fængsler i Georgien har truffet om at nedsætte en overvågningsgruppe med henblik på at give menneskerettighedsaktivister og medier adgang til fængselsanlæggene og til at kontrollere forholdene;

11.
mener, at den demokratiske ændring, der har fundet sted i Georgien, giver mulighed for at genoptage en åben, ærlig og ubetinget dialog mellem Georgien og Den Russiske Føderation, der bygger på udvikling af gode naboskabsforbindelser og de to landes fulde suverænitet og territoriale integritet;

12.
opfordrer i denne forbindelse Rusland til at trække sine tropper tilbage fra de georgiske udbryderterritorier Abkhasien og Sydossetien og give EUMM uhindret adgang til disse to provinser;

13.
beklager det langsomme tempo i forhandlingerne og fraværet af ethvert væsentligt fremskridt mellem to parter under drøftelserne i Geneve om sikkerhed og stabilitet i Sydkaukasus og opfordrer til et øget engagement med henblik på fuldt ud at opfylde alle de seks punkter i våbenhvileaftalen fra september 2008;

14.
ser frem til, at forhandlingerne om den nye associeringsaftale mellem EU og Georgien bliver afsluttet på en måde, der er i overensstemmelse med de europæiske ønsker for landet, og understreger betydningen af Georgiens integrationsproces for gennemførelsen af økonomiske, sociale og politiske reformer; glæder sig over EU's indsats for målet om visumfrie rejser og forventer, at parterne gør væsentlige fremskridt på dette område;

15.
pålægger sin formand at sende denne beslutning til Rådet, Kommissionen, EU-Udenrigstjenesten, medlemsstaterne, Georgien præsident, regering og parlament samt Europarådets og OSCE’s parlamentariske forsamlinger.

